《送黎惟敬还岭南》
明代·金节

腰金载笔侍承明，一疏投簪似叶轻。纶綍久誇中省贵，莼鲈忽动故乡情。

官河柳色迎征盖，驿路莺声送去旌。归去罗浮春未老，几回翘首望神京。

作者简介：金节，字持甫。南海人。明穆宗隆庆四年（一五七〇）解元。明神宗万历五年（一五七七）进士。授官中秘。秩满，改南京户部员外郎。晋郎中。出为临安知府，有平寇功。累官至广西参政。罢政还，卒于家。有《吴粤草》、《缶鸣集》。清道光《广东通志》卷二八一有传。